Христо Смирненски
Красавицата

chitanka.info

Красавицата[0]

На всички хористки

по земното кълбо

В театъра на д-р Тихов[1] е

хористка малка тя,

звънливи и парфюмни стихове

са пурпурните й уста.

През пролетните светли вечери

душата ми мълчи

пред блясъка на сини глетчери,

смразени в нейните очи.

Отправил поглед към кулисите,

протягам аз ръце:

„Излез, красавице! Смили се ти

над гратисното ми сърце!…“

Красиво между толкоз хубави

едно е туй дете,

макар че всичките аз любя ви,

на сцената когато сте.

Но ето: носи се засмена тя

в безплътно лек балет

и в тайнствена мъгла върти се сцената,

и тя, и аз, и целий свет.

Но щом по-късно негримирани

си тръгвате в нощта,

ний търсим я и не разбираме:

„Сред всички вас коя е тя?!“

[0] Публикация: Българан. Седмично хумористично списание. София, г. VII, бр. 15 от [8 април] 1922 г., с подпис: Ведбал. ↑

[1] театъра на д-р Тихов — става дума за оперетния театър „Ренесанс“, чийто директор е бил д-р Тихов. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.